
С мащабното навлизане на компютрите и интернет в съвременната организация, в управлението на централната и местната власт, дори и в частния живот на хората, възникват множество въпроси. Вече е видно, че с навлизането и развитието на новите технологии ще се променят и системите за управление както на организационно, така и на държавно равнище, а вероятно и на наднационално. 
Дигитализацията превръща аналоговите процеси в цифрови, както променя и формата на физически обекти (документи, снимки и др.) в цифрови. Процесът на дигитализация цифровизира познатият ни свят, което е предпоставка за промени в начините на възприемане и усещане на самия живот. Все още не е възможно да бъдат оценени в пълна степен позитивните и негативните ефекти на цифровизацията. 
Под натиска на цифровизацията се формира и нов тип бюрократична система, която би могла да се нарече дигитална бюрокрация. Независимо дали гражданите обръщат или не внимание на тези процеси, тяхното въвеждане се ускорява. Най-честото оправдание за това е, че трябва да се ограничат разходите и да се намали числеността на административния апарат. В действителност дигитализирането на процесите може да доведе до намаляване на организационната структура на публичните организации, но увеличава формализирането на процесите, което също е характеристика на бюрократичност. Освен това за потребяване на електронни услуги също има достатъчно количество процедури и авторизации.
Дали дигитализацията не се превръща в нова цифрова бюрокрация със силен контрол от страна на алгоритми? Това ли искаме? Това ли е единственото решение за преодоляване на проблемите със злоупотребите с ресурси? Изправени сме пред тези и още множество подобни въпроси в процеса на ускорена цифровизация и стремеж към електронно управление, постепенно изличаващи човешката ни същност.
Къде трябва да бъде границата електронно управление–човешка дейност? Отговорът на този въпрос трябва да дойде в следствие на детайлен анализ на функциите, процесите и дейностите в публичните организации, като се отчитат всички възможни позитивни и негативни последствия, за да се намери баланса между дигиталност и човешка дейност.
Изглежда изключително примамливо човека да се наслаждава на свободното си време, а технологията да работи за него. Дали изобщо е възможно това? Вероятно в някои области като производство, логистика, транспорт, търговия и други може да се постигне пълна и/или значителна цифровизация и автоматизация, но дали е редно да се цифровизират социалните дейности и общуването между хората? Трябва ли дигиталната бюрократизация да усвои човечността? Дали и доколко човека ще допусне да бъде усвоен от технологията, посредством дигитализиране и на бюрократичната система? Търсенето на отговорите на такива въпроси и вземането на правилните решения са в основата на това в какъв свят ще живеем.
Осмисляйки съдържанието на понятието бюрокрация от гледна точка на позитивни и/или деструктивни влияния върху обществото, могат да се очертаят три основни аспекта на интерпретиране на бюрокрацията: като йерархична структура, като власт на чиновници и като усещане за целенасочено усложняване на административни процедури.
Като организационна йерархия с длъжностни лица, изпълняващи конкретни функции и работещи по строго определени правила разбирането за бюрокрация се припокрива с класическата теория за управление на Макс Вебер. Според него бюрокрацията трябва да се основава на йерархия и ясни писани правила, за да се осигури ефективност, предсказуемост и единна посока при вземане на решения в организацията. Основен акцент, според Вебер, е йерархична структура, в рамките на която ясно са разграничени властовите нива и е изключително важно разделението на труда по функции и равнища, като задачите са строго специализирани. За Вебер бюрокрацията с ясните си правила се явява най-ефективният инструмент за управление.
Като власт на чиновниците, които са си извоювали статут, бюрокрацията се превръща в преследване на користни цели и лични интереси. 
Усещането за целенасочено усложняване на административни процедури е най-широко възприеманото разбиране за бюрокрацията в съвременните условия. Както е посочено в онлайн речника на българския език бюрокрацията е „начин на административна работа, който се характеризира с формализъм, канцеларщина, с излишно усложняване и бавене на административните процедури“. [1]
Властта на чиновниците и усложняването на административните процедури са негативната конотация на бюрокрацията, която е по-точно да се нарича бюрократизация, като принципно тя се различава от бюрокрацията, която е подреденост според теорията на М. Вебер.
Интересно е да бъде разбрано как кореспондира процесът на дигитализация с бюрокрацията и как – с бюрокротизацията. Ясно е, че процесите на цифровизация се ускоряват, но е важно да се изясни какви могат да бъдат ефектите върху обществото и отделните граждани при дигитализиране на бюрокрацията. и да се запитаме възможно ли е, как и в какво измерение може да се дигитализира бюрократизацията.
За да се проследят ефектите от дигитализацията върху обществото и отделния гражданин, трябва да се предвидят ползите и негативите, които могат да се проявят в процеса на цифровизация.
Най-видимите положителни ефекти от дигитализацията са бързо обработване на големи данни, алгоритми, използване на невронни мрежи (т.нар. изкуствен интелект) и други технологии, чрез които се спестява време за анализи, като отпада необходимостта от големи екипи хора, които да събират и обработват данни, за да получат резултат, на основата на който да се вземат решения. Това води до ускоряване на управленските, производствените, логистичните и други процеси и до намаляване на разходите за труд и времето за вземане на решения. Също така достъпа до интернет дава възможност за получаване на големи количества информация и за по-интензивна комуникация. Могат да се посочат и други ефекти, възприемани като положителни, но е добре да се обърне внимание и на това доколко това цялостно ускорениe е полезно за качеството на човешкия живот… Трябва да се преосмисли и това доколко наличието на голямо количество информация, в която можеш да се изгубиш, е позитив, въпреки че се интерпретира по такъв начин. По-скоро е добре да се отчете не само позитивната, но и негативната страна на огромните количества информация, защото имайки предвид възможността в интернет да има и не малки количества невярна, непълна или подвеждаща информация, то тогава основно умение, което хората трябва да започнат да усвояват е как да отсеят вярната от невярната информация. Това може да се окаже едно от водещите предизвикателства пред следващите няколко поколения. 
Негативните аспекти на дигитализацията могат да се проявят основно в процеси свързани с анти социализация и отчуждение между хората, свързани с промяна в труда, възможности за технологична зависимост, проблеми с опазване на личните данни, хакерски атаки, неравен достъп до технологии и други. На сегашния етап на цифровизация, проблемите със социализацията на личностите и отчуждението, започват да се проявяват чрез разговори в чатове на подрастващите, които стоят един до друг и е трудно да се каже колко време ни дели от аватарите и прекъсването на комуникацията очи в очи. 
Заместването на човека с машини ще доведе до промяна в разделението на труда, като ще отпаднат едни професии и ще възникват други, за които ще са необходими умения липсващи на останалите без работа хора с отпаднали към момента професии. Самия факт на промяна в разделението на труда е предпоставка за формиране на нова социална стратификация, в следствие на която ще се изменят и обществените отношения.
Технологичната зависимост може да се разбира като психологическа зависимост и пристрастеност към интернет, може да се прояви и като екранна зависимост у подрастващите, но може да се разбира и като достъпност до технологията и тогава тя се превръща във фактор за включване или изключване на индивида в обществения живот. Онези, които нямат достъп до технологията ще бъдат ли социално изключени? Ще се третира ли като дискриминация ограничаването на достъпа до технологии? Ще се преживяват ли като дискриминирани онези, които нямат възможност за достъп до технологии?
Опазването на личните данни в дигитална среда е един от въпросите, които също не е получил трайно решение. Дигиталната идентичност не е правно регулирана, което създава предпоставки за интерпретации свързани не само с възможност за опазване на личните данни от хакерски атаки, но и с възможност за блокиране на идентичността при определени условия и изтриване от обществения живот.
Като се съпоставят позитивите и негативите може да се очертаят различни тенденции, в основата на които има оптимистичен и песимистичен сценарий. Кой от двата или какъв вариант между двата ще се реализира в бъдеще зависи само и единствено от целите, с които се извършва дигитализацията. Освен стандартното пропагандиране за преустановяване на корупцията, не са обявени ясно пред обществото другите цели на дигитализацията. Масовият човек не е информиран за дълбоката същност, принципите и механизмите, на основата на които се разработват, развиват и внедряват алгоритмите, стоящи в основата на дигиталното общество.
В рамките на управлението както на организационно, така и на национално равнище, може да се види, че чрез дигитализацията ще се реализира по перфектен начин класическата концепция за бюрокрацията, възприемана като йерархична система с ясни правила и процедури. Ще се създаде подреденост в управленските системи, ще се подобри ефективността и възможностите за бързо събиране и обработване на информация, което пък ще предостави възможност за вземане на най-добрите решения за възможно най-кратко време, ще се таргетират групи, ще се рекламира в интернет с възможност за достигане до по-голям брой потребители. Може да се каже, че дигитализацията е сбъднатата мечта за оптимизацията на разходите и управлението на авторите на класическата концепция за бюрокрацията. 
Интересен е начина, по който би могла да се прояви бюрократизацията като усещане за целенасочено усложняване на административни процедури в дигитално измерение. В техническо отношение е възможно да се направят множество стъпки за достъп до административни услуги, които да изискват поредица от действия, авторизации, верификации, доказателства, че не си робот и т.н. По такъв начин би могъл да се усложнява безкрайно достъпът до дигиталните административни услуги за потребителите. На този етап все още в голяма степен в България е възможно гражданите да посетят институции, когато им е трудно или невъзможно да използват услугите на институциите през еgov.bg, макар че поетапно административните услуги стават само дигитални. От техническа гледна точка е възможно бюрократизацията да се дигитализира. 
Много любопитен е въпросът какво би се случило с бюрократизацията, разбирана като власт на чиновници – дали е възможно и как може да се дигитализира. Този процес неизбежно е свързан с разпределението на интересите на различни групи, притежаващи власт.
Колкото и да е интегрирана системата на обществено управление в нея могат да се отграничат някои основни категории – висша държавна власт, която е политическа; централна административна власт и регионални административни власти. Всяка от тях в различна степен и с различна интензивност са бюрократизирани и влияят върху процесите в обществения живот. Политическата власт взема решения, но административната следва да реализира взетите решения. Административната власт в определена степен е еманципирана и по-устойчива. Изградила се е в самостоятелна социална и професионална група и е успяла да установи порядки, които да ѝ дават възможности да отлага или ускорява, доколкото е възможно, процеси и дейности, които могат да променят придобитият от нея статус – в този смисъл се стига и до въпросите за интересите на чиновниците от различни равнища. При дигитализиране на административните процеси, придобивките и привилегиите на чиновниците по всички равнища на държавното и местното управление ще започнат да отпадат или да се видоизменят, освен това може да се окаже, че няма нужда и от самите чиновници. В този смисъл идват и въпросите дали административната власт има интерес от дигитализацията; дали и доколко е възможно да се противопостави на цифровизацията и да предаде без съпротива статуса и интересите си. От друга страна стои факта, че административната власт следва да реализира цифровизацията. В това противоречие всъщност е разковничето на истинския проблем с бюрократизирането на дигитализацията. За да запази статута и привилегиите си бюрократът няма да цифровизира процесите по начин който да подпомага общественото развитие и благоденствието на гражданите, а ще превърне цифровизацията в инструмент за усилване на своята власт и поддържане на своите интереси, като ограничава правата на гражданите и формира контрол върху обществената система. 
Когато се дигитализира административната система се предполага, че административните служители ще намаляват. В Таблица 1 са посочени данни за числеността на заетите в администрацията за избрани години, на база данни от Националния статистически институт (НСИ) и от Доклади за състоянието на администрацията за съответната година [2]. В сайта на НСИ [3] и в докладите е посочено, че към данните не се включват наетите лица в Министерство на вътрешните работи и в Министерство на отбраната.

Таблица 1 – Данни за наетите лица по трудово или служебно правоотношение в администрацията на изпълнителната власт по години

	година
	централна
администрация
	териториална
администрация
	общо  администрация

	2000
	46535
	18289
	64824

	2001
	48229
	18999
	67228

	2008
	55039
	31838
	86877

	2014
	53009
	41078
	94087

	2017
	56478
	41751
	98229

	2020
	55846
	36420
	92266

	2022
	56315
	35580
	91895

	2023
	56314
	35757
	92071

	2024
	56500
	42600
	99100

	2025
	56000
	42400
	98400

	2026*
	55967
	42660
	98627


* данните са за първо тримесечие на 2026 година

Както може да се види от данните в таблицата, числеността на заетите в обществения сектор от 2000 г. нараства непрекъснато, достига пик през 2024 г., след което през 2025 г. отбелязва малък спад и през 2026 г. се вижда, че отново започва да нараства. Въпреки цифровизацията на процесите и въвеждането на дигитални услуги за гражданите, наетите в държавните структури не намаляват. Дали, до колко и как при такова поддържане на заетост в администрацията бюрокрацията ще се дигитализира. Може да се коментира и въпроса с осигуреността на съвременни компютри и автоматизирани информационни системи в администрацията. Когато тази осигуреност е на равнище, на което могат да се поддържат цифровизираните процеси, то тогава ще е възможно да се намали числеността на работещите, но когато осигуреността със съвременни компютри и автоматизирани системи е недостатъчна – пак достигаме до необходимостта голяма част от задачите да се изпълняват аналогово от хора.
Най-смущаващите за гражданите проблеми в следствие на цифровизацията на административните процеси и дейности, са: блокиране на възможността на отделния човек да търси отговорност от конкретни административни органи, подаването на жалби, на които да получи отговор по същество, а не със стандартно генериран текст от изкуствен интелект, както и възможността гражданите да се обадят по телефона и да говорят с човек. Масово на телефонните линии в институциите се включва чат-бот, с който е почти невъзможно да се разбереш. Това пък е възможност за администраторите да не поемат никакви ангажименти и отговорности към гражданите.
Горепосочените форми на деформиране на идеите за цифровизация са някои от формите, в които се проявява бюрократизацията на дигитализацията.
При опит за обобщаване могат да се очертаят няколко основни аспекта на проявление на дигитализацията върху бюрократичната система – като възможност за усъвършенстване на прилагане на властта, чрез въвеждане на „електронно управление“; като улесняване на достъпа до административни услуги; като намаляване на числеността, в т. ч. и издръжката на държавните органи; като възможност за повишаване на прозрачността и ограничаване на корупционните практики. Всеки от посочените аспекти е добре да бъде осмислен не само от технологична, но и от етична гледна точка. Как дигитализацията кореспондира с хуманността е проблем, който не трябва да се игнорира. Технологиите сами по себе си не могат да се оценяват като добри или лоши, те предоставят възможности за постигане на определени цели. Какви ще са целите, кои ще ги формулират и къде трябва да е границата между цифровизирана и човешка дейност е въпрос, който все още стои пред управлението, но общественото мнение някак се поставя настрани и се игнорира по повод на цифровизиране на определени процеси.
Цифровизацията и предлагането на услуги с отдалечен достъп безспорно оказват влияние върху начините, по които се променя бюрократичната система на държавното и местно управление, а и на фирмено равнище. Следва да се направят множество изследвания и анализи на позитивните и негативни ефекти на проявление на дигитализираните процеси и дейности, преди да идеализираме цифровизацията. 
Важно е да се подчертае, че при липса на правна рамка за функциониране, с ясно разписани обекти и субекти със съответните им права, задължения и отговорност не трябва да се впускаме в превъзнасяна на технологичния прогрес, а трябва да подходим разумно като изследваме възможните допустими ефекти, защото това ще оставим на поколенията.

